Emre Can

Emre Can (s. 12. tammikuuta 1994 Frankfurt am Main) on saksalainen jalkapalloilija, joka edustaa Bundesliigassa pelaavaa Borussia Dortmundia. Hän on pelipaikaltaan keskikenttäpelaaja mutta on pelannut urallaan myös puolustajana. Canin vanhemmat ovat kotoisin Turkista ja hänellä on myös Turkin kansalaisuus.

Ura

Seuraura

Bayern München 
Frankfurtissa kasvanut Can siirtyi vuonna 2009 Bayern Münchenin junioriakatemiaan. Can teki debyyttinsä Bayern Münchenin paidassa 12. elokuuta 2012 voittoisassa DFL-Supercupissa Borussia Dortmundia vastaan. Bundesliigan kauden 2012–2013 aikana Can edusti Bayernia neljässä liigaottelussa ja kahdessa Saksan Cupin pelissä Bayernin voittaessa kummatkin kilpailut.

Bayer Leverkusen 
2. elokuuta 2013 Can teki neljävuotisen sopimuksen Sami Hyypiän valmentaman Bayer Leverkusenin kanssa. Sopimukseen sisältyi myös Bayern Münchenin takaisinosto-oikeus sekä yleinen ulosostopykälä. Kaudella 2013–2014 Can edusti Leverkusenia yhteensä 39 ottelussa tehden neljä maalia.

Liverpool 
5. kesäkuuta 2014 Englannin Valioliigan seura Liverpool kertoi hankkineensa Canin riveihinsä neljävuotisella sopimuksella. Canin ulosostopykälän hinta oli 12 miljoonaa euroa.

Can edusti Liverpoolia neljän kauden ajan. Brendan Rodgersin ollessa Liverpoolin managerina Can pelasi ajoittain myös keskuspuolustajana sekä laitapuolustajana. Can pelasi lyhyesti Mestarien liigan loppuottelussa 2018, jossa Liverpool hävisi Real Madridille. Canin sopimus Liverpoolissa päättyi kevääseen 2018, eikä hän uusinut sopimustaan kauden päätteeksi. Hän pelasi seurassa kaikkiaan 115 liigaottelua, joissa teki kymmenen maalia. Mestarien liigan kymmenessä ottelussa hän viimeisteli yhden maalin.

Juventus 
21. kesäkuuta 2018 Serie A:ssa pelaava Juventus tiedotti hankkineen Canin riveihinsä ilmaisella siirrolla. Canin sopimuksessa oli 50 miljoonan euron ulosostopykälä. Lokakuussa 2018 Canilta leikattiin kyhmy kilpirauhasesta, jonka vuoksi hän oli lähes kaksi kuukautta sivussa. Hän voitti Italian Supercupin 2018. Serie A:ssa hän pelasi Juventuksen mestarijoukkueessa 29 ottelua ja teki neljä maalia.

Kaudeksi 2019–2020 Juventus hankki ilmaisilla siirroilla riveihinsä Canin pelipaikalle kaksi uutta pelaajaa, Aaron Ramseyn ja Adrien Rabiotin, minkä vuoksi Can jäi Juventuksessa vähäiselle vastuulle. Kauden alussa Juventuksen uusi päävalmentaja Maurizio Sarri jätti jopa Canin pois Juventuksen Mestarien liigan joukkueesta.

Dortmund 
Can siirtyi lainasopimuksella Borussia Dortmundiin kevätkaudeksi 2020. Hän pelasi Bundesliigassa 12 ottelua, joissa hän teki kaksi maalia, ja Mestarien liigassa kaksi ottelua. Heinäkuussa 2020 Can siirtyi Dortmundin omistukseen. Hän pelasi kaudella 2020–2021 Bundesliigassa 28 maalia, joissa hän teki yhden maalin, ja Mestarien liigassa kuusi ottelua. Hän voitti Saksan cupin ja pelasi loppuottelussakin täydet minuutit.

Maajoukkueura 
Vuosina 2009–2015 Can edusti Saksan eri nuorisomaajoukkueita. Turkkilaistaustaisena Can olisi halutessaan voinut myös edustaa Turkin jalkapallomaajoukkuetta. Saksan maajoukkuedebyytinsä hän teki 4. syyskuuta 2015 Puolaa vastaan.

Saksan päävalmentaja Joachim Löw valitsi Canin edustamaan Saksaa jalkapallon Euroopan-mestaruuskilpailuissa 2016. Hän pelasi turnauksessa vain yhden ottelun. 

Can voitti Saksan riveissä Maanosaliittojen cupin 2017. Ainoan maaottelumaalinsa hän on tehnyt lokakuussa 2017 MM-karsintaottelussa Azerbaidžania vastaan.

Tilastot 
Päivitetty 27. toukokuuta 2021.

Lähteet 

Saksalaiset jalkapalloilijat
Saksan turkkilaiset
Vuonna 1994 syntyneet
Elävät henkilöt